Σέσιλ Σκοτ Φόρεστερ

Ο Σέσιλ Σκοτ Φόρεστερ (αγγλικά: Cecil Scott Forester) (1899 – 1966), με πραγματικό όνομα Σέσιλ Λούις Τρότον Σμιθ (Cecil Louis Troughton Smith), ήταν Άγγλος δημοσιογράφος και μυθιστοριογράφος, γνωστός για τη συγγραφή ναυτικών πολεμικών περιπετειών που διαδραματίζονται στον Β΄Παγκόσμιο πόλεμο και τη σειρά 12 μυθιστορημάτων με ήρωα τον Οράτιο Χόρνμπλοουερ, έναν αξιωματικό του Βασιλικού Ναυτικού με δράση κατά τους Ναπολεόντειους Πολέμους.

 Βιογραφικά στοιχεία 
Ο Σέσιλ Λούις Τρότον Σμιθ γεννήθηκε στις 27 Αυγούστου 1899 στο Κάιρο. Ο πατέρας του ήταν δάσκαλος αγγλικών στο Κάιρο σε βρετανικό σχολείο. Όταν ο Σέσιλ ήταν τριών ετών εγκαταστάθηκε με τη μητέρα του και τα αδέλφια του στο Λονδίνο για να μπορέσουν τα παιδιά να παρακολουθήσουν αγγλικά σχολεία. Άρχισε να σπουδάζει ιατρική, αλλά εγκατέλειψε τις σπουδές του και άρχισε τη λογοτεχνική του καριέρα το 1921 με το ψευδώνυμο Σέσιλ Σκοτ ​​Φόρεστερ. Έγραψε πολεμικά, θαλασσινά, ταξιδιωτικά και περιπετειώδη μυθιστορήματα.

Ο Φόρεστερ εργάστηκε για μεγάλο χρονικό διάστημα ως δημοσιογράφος στους Times στο Λονδίνο και ως ανταποκριτής κατά τη διάρκεια του Ισπανικού Εμφυλίου Πολέμου στην Ισπανία και κατά τη γερμανική κατοχή της Τσεχοσλοβακίας στην Πράγα. 

Από το 1932, ο συγγραφέας εργάστηκε επανειλημμένα ως σεναριογράφος για το Χόλυγουντ. Οι ταινίες που βασίζονται στα έργα του περιλαμβάνουν: Η βασίλισσα της Αφρικής (1951) σε σκηνοθεσία Τζον Χιούστον με τους  Χάμφρεϊ Μπόγκαρτ και Κάθριν Χέπμπορν και Σιδηρούς πλοίαρχος (1951) με πρωταγωνιστή τον Γκρέγκορι Πεκ. 

Κατά τη διάρκεια του Β΄Παγκοσμίου Πολέμου, ο Φόρεστερ μετακόμισε στις ΗΠΑ και εργάστηκε για το  Βρετανικό Υπουργείο Πληροφοριών  και έγραφε προπαγανδιστικά έργα (ειδήσεις, ταινίες, διηγήματα και μυθιστορήματα) υπέρ των Συμμαχικών δυνάμεων και για να βοηθήσει να ενταχθεί η Αμερική στο πλευρό της Βρετανίας. 

Ως συγγραφέας έγινε διάσημος το 1937 με το The Happy Return, όπου παρουσίασε τον θαλασσινό ήρωά του Οράτιο Χόρνμπλοουερ. Εδώ και στις επόμενες περιπέτειες του ήρωα στο A Ship of the Line ( 1938) και Flying Colors ( 1938), αναβίωσε την ακμή του βρετανικού ναυτικού. Δώδεκα μυθιστορήματα με τον ήρωα εκδόθηκαν μέχρι το 1962. 

Έγραψε επίσης πολεμικές ναυτικές περιπέτειες που διαδραματίζονται κατά τη διάρκεια του Β΄ Παγκόσμιου πολέμου, όπως Οι τελευταίες εννέα μέρες του Βίσμαρκ που το 1960 διασκευάστηκε στην ταινία Βυθίσατε το Βίσμαρκ! και Ο καλός ποιμένας , που το 2020 διασκευάστηκε σε ταινία με πρωταγωνιστή τον Τομ Χανκς. 

Το 1935, ενώ εργαζόταν σε σενάρια για το Χόλυγουντ, έγραψε ένα αστυνομικό μυθιστόρημα που εμφανίστηκε σε μια δημοπρασία στο Λονδίνο το 2003, 68 χρόνια αργότερα. Είναι Οι καταζητούμενες που εκδόθηκε το 2011.

Το 1926 παντρεύτηκε την Καθλίν Μπέλτσερ, απέκτησε δύο γιους και χώρισε το 1945. Το 1947 παντρεύτηκε την Ντόροθι Φόστερ. Πέθανε στις 2 Απριλίου 1966 στο Φούλερτον, Καλιφόρνια, χωρίς να έχει τελειώσει το τελευταίο του μυθιστόρημα. Αυτό το ημιτελές μυθιστόρημα εκδόθηκε το 1967, μαζί με δύο διηγήματα, με τον τίτλο Ο Χόρνμπλοουερ και η κρίση. Ένα ημιτελές μυθιστόρημα.

 Υποδοχή 
Η ταινία Σιδηρούς πλοίαρχος είναι η κινηματογραφική μεταφορά τριών βιβλίων από τον πολύτομο κύκλο του Φόρεστερ με τον φανταστικό ήρωα αξιωματικό Οράτιο Χόρνμπλοουερ και την καριέρα του κατά τους Ναπολεόντειους Πολέμους. Με τις ζωντανές και συναρπαστικές του απεικονίσεις της ζωής στα βρετανικά πολεμικά πλοία από το 1794 έως το 1823, ο Φόρεστερ εισήγαγε το είδος «ναυτικού ιστορικού μυθιστορήματος», το οποίο ήταν δημοφιλές - ειδικά στην Αγγλία.

Ο Φόρεστερ ήταν πολυγραφότατος και ένας από τους πιο πολυδιαβασμένους συγγραφείς της δεκαετίας του 1950 και του 1960. Τα μυθιστορήματά του έφτασαν σε εκατομμύρια αντίτυπα.

Η εταιρεία «CS Forester Society», που ιδρύθηκε στη Μεγάλη Βρετανία, διατηρεί τη μνήμη του.

 Έργα στα ελληνικά 

 The Last Nine Days of the Bismarck (1959), Βυθίσατε το Βίσμαρκ, μετάφραση: Όθων Αργυρόπουλος, εκδόσεις Βιβλιοθήκη για όλους, 1965 
 The African Queen (1935), Η Βασίλισσα της Αφρικής, μετάφραση: Αλίνα Πασχαλίδη, εκδόσεις Πατάκη, 1990 
 The Good Shepherd (1955), Ο καλός ποιμένας, μετάφραση: Πάνος Τομαράς, εκδόσεις Οξύ, 2019 
 Pursued, Οι καταζητούμενες (1935), μετάφραση: Αλέξανδρος Καλοφωλιάς, εκδόσεις Μεταίχμιο, 2013 

 Παραπομπές 

Κατηγορία:Άγγλοι μυθιστοριογράφοι
Κατηγορία:Άγγλοι δημοσιογράφοι